Document ID: 32008D0073

KOMISSION PÄÄTÖS,
tehty 20 päivänä joulukuuta 2007,
komission päätöksen 2004/277/EY, Euratom muuttamisesta yhteisön pelastuspalvelumekanismin perustamisesta tehdyn neuvoston päätöksen 2007/779/EY, Euratom täytäntöönpanosääntöjen osalta
(tiedoksiannettu numerolla K(2007) 6464)
(ETA:n kannalta merkityksellinen teksti)
(2008/73/EY, Euratom)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon Euroopan atomienergiayhteisön perustamissopimuksen,
ottaa huomioon yhteisön pelastuspalvelumekanismin perustamisesta 8 päivänä marraskuuta 2007 tehdyn neuvoston päätöksen 2007/779/EY, Euratom (1) ja erityisesti sen 12 artiklan,
sekä katsoo seuraavaa:
(1)
Yhteisön mekanismin perustamisesta tiiviimmän yhteistyön edistämiseksi pelastuspalvelualan avustustoimissa tehdyn neuvoston päätöksen 2001/792/EY, Euratom täytäntöönpanosäännöistä 29 päivänä joulukuuta 2003 tehtyä komission päätöstä 2004/277/EY (2) olisi muutettava Euroopan pelastuspalvelualaa koskevien täytäntöönpanosääntöjen sisällyttämiseksi päätökseen. Näissä säännöissä olisi käsiteltävä tärkeimpiä pelastuspalveluyksiköihin liittyviä näkökohtia, kuten niiden tehtäviä, kapasiteettia, yksiköiden osia sekä toimintavalmiuden saavuttamiseen tarvittavaa aikaa. Yksiköiden omavaraisuus- ja yhteentoimivuusaste olisi myös määriteltävä.
(2)
Yhden tai useamman jäsenvaltion kansallisista voimavaroista vapaaehtoisuuden pohjalta muodostetut pelastuspalveluyksiköt ovat osa nopeaa pelastuspalvelutoimintaa, jota 16 ja 17 päivänä kesäkuuta 2005 kokoontunut Eurooppa-neuvosto päätelmissään sekä Euroopan parlamentti 13 päivänä tammikuuta 2005 tsunamikatastrofista antamassaan päätöslauselmassa olivat vaatineet. Jotta pelastuspalveluyksiköt voisivat toimia vakavissa hätätilanteissa, niiden päävalmiuksien olisi täytettävä tietyt yleiset vaatimukset.
(3)
Tapahtumapaikalle tarvitaan teknisen tuen ryhmiä avustamaan alueella olevia yhteisön arviointi- ja/tai koordinointiyksiköitä toimistojen, televiestintäyhteyksien, oleskeluun liittyvien asioiden ja kuljetusten käynnistämisessä ja hoitamisessa. Tästä syystä on tarpeen määritellä teknisen tuen ryhmiä koskevat yleiset vaatimukset. Tällaiset ryhmät voivat edistää pelastuspalveluyksiköiden omavaraisuusvaatimusten täyttämistä. Järjestelyt, jotka koskevat teknisen tuen ryhmien sisällyttämistä pelastuspalveluyksiköihin, olisi tehtävä ennen pelastuspalveluyksiköitä koskevien yleisten tietojen toimittamista komissiolle.
(4)
Pelastuspalveluyksiköiden olisi voitava toimia omavaraisesti tietyn ajanjakson ajan. Tästä syystä on tarpeen määritellä omavaraisuutta koskevat yleiset vaatimukset ja tarvittaessa erityisvaatimukset, jotka voivat vaihdella kyseessä olevan toimenpiteen tai pelastuspalveluyksikön mukaisesti. Olisi otettava huomioon jäsenvaltioiden ja kansainvälisten järjestöjen yleiset käytännöt, kuten taajama-alueiden etsintä- ja pelastusapuyksiköiden pidennetyt omavaraisuusajat tai tehtävien jakaminen apua tarjoavan ja apua pyytävän maan kesken sellaisten pelastuspalveluyksiköiden toiminnan tukemiseksi, joiden tehtäviin liittyy myös ilma-alustoimintaa.
(5)
Pelastuspalveluyksiköiden yhteentoimivuuden edistämiseksi tarvitaan erityisesti koulutus- ja harjoitustoimia niin yhteisössä kuin osallistuvissa valtioissa.
(6)
Tässä päätöksessä säädetyt toimenpiteet ovat pelastuspalvelua käsittelevän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Muutetaan päätös 2004/277/EY, Euratom seuraavasti:
1)
Lisätään 2 artiklaan seuraavat määritelmät:
”c)
’toimintaryhmillä’ henkilö- ja aineellisia voimavaroja, mukaan luettuna jäsenvaltioiden pelastuspalvelutoimia varten perustamat (3 a, 3 b ja 3 c artiklassa tarkoitetut) pelastuspalveluyksiköt;
d)
’teknisen tuen ryhmillä’ henkilö- ja aineellisia voimavaroja, jotka jäsenvaltiot ovat antaneet käytettäväksi tukitoimien toteuttamiseksi.”
2)
Lisätään 3 a, 3 b ja 3 c artikla seuraavasti:
”3 a artikla
1. Tällaisten pelastuspalveluyksiköiden on täytettävä liitteessä II luetellut yleiset vaatimukset, tämän vaikuttamatta uusien yksiköitten kehittämiseen.
2. Teknisen tuen ryhmien on täytettävä liitteessä III luetellut yleiset vaatimukset.
3. Pelastuspalveluyksiköt ja teknisen tuen ryhmät voidaan koota yhden tai useamman jäsenvaltion käyttöön antamista voimavaroista.
4. Jos pelastuspalveluyksikkö tai teknisen tuen ryhmä koostuu useammasta kuin yhdestä osasta, kyseisen pelastuspalveluyksikön tai teknisen tuen ryhmän käyttö tietyssä tilanteessa voidaan rajoittaa kyseisen tilanteen edellyttämiin osiin.
3 b artikla
1. Seuraavia omavaraisuutta koskevia säännöksiä on sovellettava liitteessä II yksilöityihin pelastuspalveluyksiköihin:
a)
Vallitsevien sääolojen mukaiset suojatilat
b)
Operaation päätoimipisteen sekä tehtävän toteuttamiseen tarvittavien laitteiden ja kaluston kulutuksen kattava sähköntuotanto ja valaistus
c)
Yksikön henkilöstölle tarkoitetut saniteetti- ja hygieniatilat
d)
Yksikön henkilöstön tarvitsemat elintarvike- ja vesivarat
e)
Yksikön henkilöstölle tarkoitettu lääkintä- tai avustava hoitohenkilöstö sekä lääkintälaitteet ja -tarvikkeet
f)
Yksikön laitteiden ja kaluston varastotilat ja ylläpito
g)
Erityisesti kohteen koordinaatiosta vastaavien yhteistyökumppaneiden kanssa tapahtuvaa viestintää varten tarvittavat laitteet
h)
Kalusto paikalla tapahtuvia kuljetuksia varten
i)
Tarvittava logistiikka, kalusto ja henkilöstö, jotka mahdollistavat operaation keskuspisteen perustamisen ja tehtävän aloittamisen viipymättä paikalle saavuttua.
2. Apua tarjoavan jäsenvaltion on vastattava omavaraisuusvaatimusten noudattamisesta jollain seuraavista tavoista:
a)
Jäsenvaltion on annettava pelastuspalveluyksikköön tarvittava henkilöstö, laitteet ja kalusto sekä tarvittavat kulutushyödykkeet.
b)
Jäsenvaltion on tehtävä tarvittavat järjestelyt toimintapaikalla.
c)
Jäsenvaltion on tehtävä tarvittavat etukäteisjärjestelyt ei-omavaraisen toimintaryhmän yhdistämiseksi teknisen tuen ryhmän kanssa 3 c artiklassa tarkoitettujen vaatimusten täyttämiseksi ennen pelastuspalveluyksikköä koskevien tietojen antamista 3 artiklan 1 kohdan mukaisesti.
3. Ajanjakso, joksi omavaraisuus on taattava tehtävän alkaessa, ei voi olla lyhyempi kuin joko
a)
96 tuntia;
b)
tai liitteessä II vahvistetut erityisiä pelastuspalveluyksiköitä koskevat ajanjaksot.
3 c artikla
Jäsenvaltioiden on huolehdittava siitä, että tarvittavat toimenpiteet toteutetaan seuraavien vaatimusten täyttämiseksi:
a)
Pelastuspalveluyksiköt kykenevät toimimaan yhdessä muiden pelastuspalveluyksiköiden kanssa.
b)
Teknisen tuen ryhmät kykenevät toimimaan yhdessä muiden teknisen tuen ryhmien ja pelastuspalveluyksiköiden kanssa.
c)
Pelastuspalveluyksikön osat kykenevät toimimaan yhdessä yhtenä pelastuspalveluyksikkönä.
d)
Teknisen tuen ryhmän osat kykenevät toimimaan yhdessä yhtenä teknisen tuen ryhmänä.
e)
Pelastuspalveluyksiköt ja teknisen tuen ryhmät kykenevät EU:n ulkopuolelle sijoitettuina toimimaan yhdessä hätätilasta kärsivää valtiota tukevien kansainvälisten hätäapuorganisaatioiden kanssa.
f)
Pelastuspalveluyksiköiden ja teknisen tuen ryhmien ryhmänjohtajat, ryhmän johtajien sijaiset ja yhteyshenkilöt osallistuvat komission järjestämään soveltuvaan koulutukseen ja harjoituksiin päätöksen 2007/779/EY, Euratom 5 artiklan 5 kohdan mukaisesti.”
3)
Korvataan 11 artiklan 1 kohdassa ilmaisu ”liitteessä” ilmaisulla ”liitteessä I”.
4)
Lisätään 24 artiklaan e alakohta seuraavasti:
”e)
parantaa pelastuspalveluyksiköiden yhteentoimivuutta.”
5)
Korvataan liitteen otsikossa ilmaisu ”liite” ilmaisulla ”liite I”.
6)
Lisätään päätökseen tämän päätöksen liitteessä I oleva liite II.
7)
Lisätään päätökseen tämän asetuksen liitteessä II oleva liite III.
2 artikla
Tämä päätös on osoitettu kaikille jäsenvaltioille.
Tehty Brysselissä 20 päivänä joulukuuta 2007.

Labels: 10
18
15
5